Niedzela. Czej słunôszkò zaczinô òdkrëwac sã zza blónów, jidzemë na rézã pò sztrądze Pùcczégò Wikù, gdze òkróm podzywianiô snôżotë nordowëch Kaszub, ùczniowie wëżigimnazjalnëch szkòłów dzelą sã ze starszima drëchama swòjim pòzdrzatkã na kaszëbiznã. Terô, czedë mómë szansã rozwijac kaszëbsczi jãzëk, trzeba to wëzwëskac z całą mòcą – przekònëje Janusz Prëczkòwsczi z Òglowòsztôłcącégò Licùm nr 1 w Kartuzach. Aneta Krefta, z ti sami szkòłë, dodôwô, że znajemnota tegò jãzëka mòże bëc baro przëdatnô, nawetka w nalézenim robòtë. Czãsto gôdóm pò kaszëbskù. Chcã jic na etnofilologiã kaszëbską i tam rozwijac sã dali w tim czerënkù – gôdô. Chòc mie mëslenié pò pòlsku lepi wëchôdô jak pò kaszëbskù, to i tak lubiã ten jãzëk i téż, czej móm leżnosc, na tëlé, na wiele rozmiejã, gôdóm nim. Wôrt chòcbë dlôte, że je to jãzëk môla, w jaczim jô sã ùrodzył – scwierdzywô Matéùsz Łącczi z Kaszëbsczégò Òglowòsztôłcącégò Liceùm w Brusach.